معین الدین عقیل

ڈاکٹر معین الدین عقیل (پیدائش: 25 جون، 1946ء) پاکستان کے پاکستان سے تعلق رکھنے والے اردو زبان کے نامور نقاد، محقق اور اردو کے پروفیسر ہیں۔انھوں نے اپنی زندگی کا بیشتر حصہ اردو کی تدریس میں گزارا اور اٹلی، جاپان اور پاکستان کی مختلف جامعات میں تدریسی خدمات انجام دیں۔ ان کی تصنیف جنگ آزادی میں اردو کا حصہ کافی شہرت رکھتی ہے۔
معین الدین عقیل کے آبا و اجداد کا تعلق مسلم ترکستان سے تھا، جو بہمنی سلاطین کے زمانے میں ہندوستان آئے۔ بیدر بہمنی سلطنت کا دار الحکومت تھا جس کے نواح لونی اور جنواڑا میں کچھ اراضی اس خاندان کو ملی تھی، جو سقوطِ مملکت حیدرآباد تک اس خاندان کی ملکیت رہی۔ اسی جائداد پر ڈاکٹر عقیل کے دادا سید وزیر الدین مسلم کش فسادت میں شہید ہوئے۔ اس وقت ڈاکٹر عقیل کے والد سید ضمیر الدین ریاست حیدرآباد کی سرکاری ملازمت میں تھے اور قریبی تاریخی شہر ادگیر میں تعینات اور مقیم تھے، اس لیے سید ضمیر الدین کا خاندان محفوظ رہا۔ یہیں 25 جون 1946ء کو ڈاکٹر عقیل کی پیدائش ہوئی۔ ادگیر کے دورانِ قیام پانچ سال کی عمر میں ناظرہ قرآن ختم کیا۔ تقسیم ہند کے بعد مسلم کش فسادات میں جب حالات زیادہ خراب ہو گئے تو اس خاندان نے مارچ 1953ء میں اپنی جائداد چھوڑ کر پاکستان ہجرت کی۔
ڈاکٹر عقیل نے ابتدائی تعلیم کراچی میں حاصل کی۔ گورنمنٹ ہائی اسکول لانڈھی نمبر 1 سے 1963ء میں میٹرک کا امتحان پاس کیا۔ 1965ء میں اردو کالج سے انٹرمیڈیٹ، جامعہ کراچی سے 1968ء میں بی اے اور پھر اسی جامعہ سے 1969ء میں ایم اے (اردو) کی ڈگری فرسٹ کلاس فرسٹ پوزیشن میں حاصل کی، جس بنا پر انھیں انجمن ترقی اردو پاکستان بابائے اردو ایوارڈ ملا۔ انھیں ایم اے کی تعلیم کے دوران ہی تحقیق سے دلچسپی پیدا ہوئی اور باقاعدہ تحقیق کا آغاز کیا، تحریکِ پاکستان کا لسانی پس منظرکے عنوان سے تحقیقی مقالہ ڈاکٹر ابو اللیث صدیقی کی نگرانی میں لکھا۔ ایم اے کی تکمیل کے بعد ڈاکٹر عقیل کی پہلی کتاب تحریک پاکستان اور مولانا مودودی 1971ء میں شائع ہوئی۔ 1975ء میں ڈاکٹر ابو اللیث صدیقی کی زیرِ نگرانی تحریک آزادی میں اردو کا حصہ کے عنوان سے مقالہ لکھ کر پی ایچ ڈی کی سند حاصل کی۔ ڈاکٹر معین الدین عقیل کی ایک تالیف اردو کی اولین نسوانی خودنوشت: بیتی کہانی اور دیگر اہم تحقیقات کے اعتراف میں جامعہ کراچی نے 2003ء میں ڈی لٹ (ڈاکٹر آف لیٹرز) کی سند تفویض ہوئی، بیتی کہانی ریاست پٹودی کے نواب اکبر علی خان کی صاحب زادی شہریار بانو کی خودنوشت سوانح عمری ہے جسے مصنفہ نے 1885ء میں قلمبند کیا تھا۔ اس خودنوشت کو اردو کی اولین نسوانی خودنوشت ہونے کا درجہ حاصل ہے۔
ڈاکٹر معین الدین عقیل نے 1967ء میں کراچی میں امریکی سفارت خانے میں اردو پڑھانے سے تدریس کے پیشے کا آغاز کیا۔ 1970ء میں پاکستان شپ اونر کالج کراچی سے وابستہ ہو گئے۔ 14 سال تک اسی کالج میں لیکچرار رہے۔ 1984ء میں جامعہ کراچی کے وائس چانسلر ڈاکٹر جمیل جالبی اور صدر شعبہ اردو جامعہ کراچی ڈاکٹر فرمان فتح پوری کی خواہش اور کوششوں سے انھوں وہ جامعہ کراچی سے منسلک ہو گئے، 2001ء میں اسی جامعہ میں شعبہ اردو کے پروفیسر کا مقرر ہوئے۔ 1968ء میں انھیں اورینٹل یونیورسٹی نیپلز، اٹلی سے ملازمت کی پیش کش ہوئی، یوں دو سال تک ڈاکٹر عقیل اس یونیورسٹی کے ایشین اسٹڈیز کے شعبے سے وابستہ رہے۔ اس دوران یورپ کی متعدد اہم جامعات کو دیکھ، وہاں کے کتب خانوں سے استفادہ کیا، اسکالرز سے ملے، توسیعی خطبات دیے اور سیمیناروں میں شرکت کی۔ 1993ء میں ٹوکیو یونیورسٹی آف فارن اسٹڈیز جاپان سے اردو کی تدریس کی پیش کش ہوئی، جہاں انھوں نے 2000ء تک تدریسی خدمات انجام دیں۔ اسی دوران جاپان کی دائتو بنکا یونیورسٹی سائیتاما سے منسلک ہو گئے۔ جاپان کی ان دونوں یونیورسٹیوں میں پاکستان اسٹڈیز اور جنوبی ایشیا کے مسلمانوں کی تاریخ و ثقافت کے موضوعات پر پڑھاتے رہے اور اسکالرز کی تحقیقات میں معاونت بھی کرتے رہے۔ انھوں نے ٹوکیو میں جاپانی وزارت خارجہ کے لینگویج اسکول میں بھی پڑھایا۔ 2007ء میں اوساکا یونیورسٹی اور 2008ء میں کیوتو یونیورسٹی میں گریجویٹ اسکول آف ایشین افریقن ایریا اسٹڈیز سے بحیثیت ریسرچ فیلو وابستگی رہی۔ اس طرح تقریباً دس برس تک انھوں نے بیرونِ ممالک یونیورسٹیوں میں تدریسی خدمات انجام دیتے رہے۔ چار سال جامعہ کراچی کے صدر شعبہ اردو رہے، یہیں سے 2006ء میں سبکدوش ہوئے۔ اس کے بعد بین الاقوامی اسلامی یونیورسٹی اسلام آباد سے منسلک ہوئے۔یہاں چیئرمین شعبہ اردو اور ڈین فیکلٹی آف لینگویجز اینڈ لٹریچر کی حیثیت سے خدمات انجام دیں۔
انھوں نے نہ صرف اردو کی تعلیم و تدریس اور تحقیق میں نمایاں کارکردگی کا مظاہرہ کیا بلکہ عالمی سطح پر اردو کو روشناس کروانے کے لیے اپنے کتب خانہ کا 80 فیصد یعنی 27 ہزار کتابیں 2012ء میں جاپان کی کیوتو یونی ورسٹی کو ہدیہ کر دیں جو اب وہاں ایک وقیع کتب خانے کے ایک گوشہ میں عقیل کلیکشن کے نام سے موجود ہیں۔
فروری 1978ء میں ڈاکٹر معین الدین عقیل کی شادی ریڈیو پاکستان کے سابق اسٹیشن ڈائریکٹر اور بہادر یار جنگ کے خاص شاگرد اور غالب کے فارسی خطوط کے مترجم محمد عمر مہاجر کی دختر فریسہ عقیل سے ہوئی۔ رمیسا نوین ان کی اکلوتی اولاد ہیں۔